xml version="1.0" encoding="UTF-8"?


Iris Oifigiúil C 475/2022


| | | |
| --- | --- | --- |
| | | ISSN 1977-107X |
| Iris Oifigiúil an Aontais Eorpaigh | | C 475 |
| European flag | | |
| An t-eagrán Gaeilge | Faisnéis agus Fógraí | 65 14 Nollaig 2022 |

---

| | | |
| --- | --- | --- |
| Clár | | Leathanach |
| | IV   Fógraí | |
| | FÓGRAÍ Ó INSTITIÚIDÍ, Ó CHOMHLACHTAÍ, Ó OIFIGÍ, AGUS Ó GHNÍOMHAIREACHTAÍ AN AONTAIS EORPAIGH | |
| | Parlaimint na hEorpa | |
| 2022/C 475/01 | [CRUINNIÚ IOMLÁNACH COSAC LXVIII — Prág, 13-15 Samhain 2022 — Rannchuidiú an COSAC LXVIII](http://publications.europa.eu/resource/uriserv/OJ.C_.2022.475.01.0001.01.GLE.xhtml) | [1](#C_2022475GA.01000101.doc) |

---

| | |
| --- | --- |
| GA | |

---

IV Fógraí

FÓGRAÍ Ó INSTITIÚIDÍ, Ó CHOMHLACHTAÍ, Ó OIFIGÍ, AGUS Ó GHNÍOMHAIREACHTAÍ AN AONTAIS EORPAIGH

Parlaimint na hEorpa

| | | | |
| --- | --- | --- | --- |
| 14.12.2022 | GA | Iris Oifigiúil an Aontais Eorpaigh | C 475/1 |

---

CRUINNIÚ IOMLÁNACH COSAC LXVIII

Prág, 13-15 Samhain 2022

Rannchuidiú an COSAC LXVIII

(2022/C 475/01)

A mhéid a bhaineann leis an Úcráin

| | | |
| --- | --- | --- |
| | (1) | Cáineann COSAC sna téarmaí is láidre is féidir ionradh na Rúise ar stát ceannasach agus daonlathach na hÚcráine, ar ionradh é atá gan chúis, gan údar agus neamhdhleathach. Cáineann sé freisin rannpháirtíocht na Bealarúise in fogha míleata na Rúise. |

| | | |
| --- | --- | --- |
| | (2) | Cáineann COSAC na reifrinn bhréige neamhdhleathach a d’eagraigh an Rúis i réigiúin laistigh de theorainneacha na hÚcráine a aithnítear go hidirnáisiúnta agus cáineann sé an iarracht réigiúin Donetsk, Kherson, Luhansk agus Zaporizhzhia san Úcráin a ionghabháil go neamhdhleathach. Déanann cinntí aontaobhacha na Rúise sárú d’aon turas ar Chairt na Náisiún Aontaithe agus tugann siad neamhaird ar an ord idirnáisiúnta riailbhunaithe. Níl aon bhunús dlisteanach ag an Rúis d’aon ghníomhaíocht i gcríoch na hÚcráine. |

| | | |
| --- | --- | --- |
| | (3) | Tá uafás ar COSAC agus cáineann sé go láidir ionsaithe diúracán agus ladranna féinmharfacha na Rúise ar an Úcráin, atá dírithe ar bhonneagar sibhialta agus fuinnimh agus ar institiúidí oideachais, agus atá ag scriosadh tithe agus ag marú sibhialtach. Chuir COSAC in iúl gur coireanna in aghaidh na daonnachta iad na gníomhartha sin agus, dá bhrí sin, iarrann sé ar na Parlaimintí náisiúnta réimeas reatha na Rúise a aithint mar réimeas sceimhlitheoireachta. |

| | | |
| --- | --- | --- |
| | (4) | Iarrann COSAC go gcuirfí deireadh láithreach agus gan choinníoll le gníomhaíochtaí míleata neamhdhleathacha na Rúise agus go dtarraingeofaí siar fórsaí agus trealamh míleata uile na Rúise ó chríoch na hÚcráine agus iarrann sé go mbeadh síocháin chóir ann a bheidh bunaithe ar lán-urraim iomlán d’iomláine chríochach, do cheannasacht agus do neamhspleáchas na hÚcráine. |

| | | |
| --- | --- | --- |
| | (5) | Iarrann COSAC go mbunófaí Binse Coiriúil Idirnáisiúnta Speisialta chun cuntasacht a áirithiú as coir an fhogha agus iarrann sé go ndéanfar coireanna cogaidh agus coireanna eile a dhéantar san Úcráin a ionchúiseamh agus a phionósú de réir an dlí idirnáisiúnta, lena n-áirítear trí phrionsabal na dlínse uilíche a chur chun feidhme. |

| | | |
| --- | --- | --- |
| | (6) | Iarrann COSAC go mbunófaí sásra éifeachtach i gcomhréir leis an dlí idirnáisiúnta chun urghabháil a dhéanamh ar shócmhainní aonair agus náisiúnta arna reo mar thoradh ar smachtbhannaí AE agus chun na sócmhainní sin a úsáid chun cúiteamh a dhéanamh ar an damáiste a rinne fogha na Rúise don Úcráin agus dá muintir. Iarrann COSAC ar an Rúis cúiteamh iomlán a íoc as damáiste ábhartha agus neamhábhartha a rinneadh don Úcráin. |

| | | |
| --- | --- | --- |
| | (7) | Iarrann COSAC ar cheannairí an Aontais Eorpaigh smachtbhannaí ar an Rúis agus ar an mBealarúis a threisiú tuilleadh chun stop a chur le fogha gan chúis na Rúise. |

| | | |
| --- | --- | --- |
| | (8) | Iarrann COSAC ar cheannairí an Aontais Eorpaigh leanúint d’aontacht agus neart a léiriú agus tacaíocht dhaonnúil, pholaitiúil, airgeadais agus mhíleata a chur ar fáil don Úcráin (agus urraim á tabhairt do chineál sonrach beartais slándála agus cosanta Ballstát áirithe) chomh maith le cúnamh láithreach, meántéarmach agus fadtéarmach don atógáil agus don téarnamh. Iarrann COSAC freisin ar an gCoimisiún Eorpach leanúint dá chuid oibre ar phacáiste cuimsitheach téarnaimh don Úcráin. |

| | | |
| --- | --- | --- |
| | (9) | Iarrann COSAC ar Pharlaimintí náisiúnta na mBallstát leanúint de chúnamh a chur ar fáil a mhéid is féidir do Verkhovna Rada na hÚcráine ina chuid iarrachtaí riachtanais bhallraíocht an Aontais a chomhlíonadh. |

| | | |
| --- | --- | --- |
| | (10) | Tacaíonn COSAC le hiarrataí Pharlaimint na hEorpa maidir le hinstitiúidí Eorpacha atá ann cheana a úsáid chun feabhas a chur ar shásraí le haghaidh comhordú chun córais arm nua-aimseartha a sheachadadh chomh maith le hoiliúint a chur ar shaighdiúirí na hÚcráine i mBallstáit an Aontais, agus urraim á tabhairt ag an am céanna do shaintréith beartais slándála agus cosanta Ballstát áirithe. Agus an méid sin á dhéanamh againn, cuirimid i bhfios go láidir go bhfuil ár slándáil chomhroinnte Eorpach faoi bhagairt ag an Rúis. Dá bhrí sin, tá sé de fhreagracht chomhroinnte orainn an bhagairt sin a chomhrac. |

A mhéid a bhaineann leis na Balcáin Thiar agus Comhpháirtíocht an Oirthir

| | | |
| --- | --- | --- |
| | (11) | Cuireann COSAC a thiomantas iomlán agus aonchiallach in iúl chun tacú le próiseas lánpháirtithe AE na mBalcán Thiar, agus iarrann sé próiseas aontachais feabhsaithe bunaithe ar fhiúntas, a mbeidh an smacht reachta agus ailíniú leis an acquis agus dea-chaidreamh comharsanachta mar bhonn taca leis. Is geal le COSAC gur mhol an Coimisiún Eorpach an stádas tír is iarrthóir i leith na Boisnia agus na Heirseagaivéine. |

| | | |
| --- | --- | --- |
| | (12) | Is geall le COSAC cinneadh na Comhairle Eorpaí an stádas tír is iarrthóir a bhronnadh ar an Úcráin agus ar Phoblacht na Moldóive, chomh maith lena hullmhacht chun stádas tír is iarrthóir a bhronnadh ar an tSeoirsia, agus tacaíonn sé go hiomlán lena ndul chun cinn le teacht isteach san Aontas Eorpach. |

| | | |
| --- | --- | --- |
| | (13) | Cuireann COSAC fáilte roimh an gcéad chruinniú den chomhphobal polaitiúil Eorpach i bPrág a bheidh ina réimse idirphlé pholaitiúil agus comhair idir tíortha daonlathacha san Eoraip a mhéid nach ndéanfaidh sé forluí ar na heagraíochtaí réigiúnacha atá ann cheana san Eoraip. Tugann COSAC dá aire nár cheart don chomhphobal polaitiúil Eorpach a bheith ina ionad do mhéadú an Aontais Eorpaigh. |

A mhéid a bhaineann le neamhspleáchas straitéiseach

| | | |
| --- | --- | --- |
| | (14) | Leagann COSAC béim ar an ngá atá ann go leagfadh an tAontas Eorpach amach a chuspóirí straitéiseacha féin go huathrialach agus go bhforbróidh sé na cumais chun iad a shaothrú. |

| | | |
| --- | --- | --- |
| | (15) | Mar gheall ar an armú fuinnimh atá ar bun ag an Rúis agus i bhfianaise na géarchéime leanúnaí, tacaíonn COSAC le gach iarracht chun cinnteacht an tsoláthair a áirithiú, chun éileamh a laghdú nuair is féidir agus chun praghsanna fuinnimh a ísliú do theaghlaigh agus do ghnólachtaí ar fud an Aontais. |

| | | |
| --- | --- | --- |
| | (16) | Ag an am céanna, measann COSAC go bhfuil sé ríthábhachtach infheistíocht a mhéadú i mbonneagar fuinnimh a sheasfaidh an aimsir, lena n-áirítear idirnaisc, agus i dteicneolaíochtaí nuálacha in-athnuaite. |

A mhéid a bhaineann le todhchaí an Aontais Eorpaigh

| | | |
| --- | --- | --- |
| | (17) | Tugann COSAC dá aire na tograí a leagtar amach sa Tuarascáil ar thoradh na Comhdhála ar Thodhchaí na hEorpa. Deis a bhí sa Chomhdháil teagmháil a dhéanamh le saoránaigh na hEorpa. Ní mór do gach institiúid obair leantach éifeachtach a dhéanamh ar an tuarascáil seo, laistigh dá réimse inniúlachta féin agus i gcomhréir leis na Conarthaí. Tugann COSAC dá aire go bhfuil obair déanta cheana féin i ndáil leis sin. Ba cheart saoránaigh a chur ar an eolas go soiléir, go mion agus i ngach ceann de theangacha oifigiúla an Aontais faoin obair leantach ar thograí aonair. |

| | | |
| --- | --- | --- |
| | (18) | Tacaíonn COSAC le sásraí maidir le rannpháirtíocht agus le comhairliúchán na saoránach ar an leibhéal Eorpach agus leagann sé béim ar an ngá atá le rochtain leathan phoiblí ar fhaisnéis agus ar dhoiciméid ó institiúidí an Aontais. Tugann COSAC chun suntais an tábhacht a bhaineann le cur chuige dílis agus cuiditheach an Choimisiúin i leith idirghníomhaíocht le saoránaigh agus leis na rannchuidithe agus tuairimí ó na Parlaimintí mar ionadaithe díreacha do shaoránaigh an Aontais. |

| | | |
| --- | --- | --- |
| | (19) | Iarrann COSAC ar institiúidí an Aontais cuireadh a thabhairt do na Parlaimintí náisiúnta chuig an imeacht leantach maidir leis an gComhdháil ar Thodhchaí na hEorpa a bheidh ar siúl an 2 Nollaig 2022. |

A mhéid a bhaineann leis an gcomhar idirpharlaiminteach agus an 38ú Tuarascáil Dhébhliantúil ó COSAC

| | | |
| --- | --- | --- |
| | (20) | Cuireann COSAC fáilte roimh an tionscnamh maidir le dhá Mheitheal a cuireadh ar bun faoi Airteagal 2.6 dá Rialacha Nós Imeachta agus a bhfuil a ngníomhaíochtaí tugtha chun críche acu an 14 Meitheamh 2022, ceann amháin maidir le ról na bParlaimintí náisiúnta san Aontas, agus an ceann eile maidir le luachanna a bheith i gcroílár an mhuintearais atá le brath san Aontas Eorpach. Iarrann COSAC ar an gCoimisiún Eorpach, ar an gComhairle agus ar Pharlaimint na hEorpa aird a thabhairt ar na himeachtaí agus iarrann sé orthu machnamh a dhéanamh ar na saincheisteanna atá clúdaithe ag na Meithleacha agus ar thorthaí an 38ú Tuarascáil Dhébhliantúil ó COSAC. |

---